Author: chrenkop
Last saved by: jost
Company: MOSR

Predkladacia správa

Návrh zákona o alternatívnej službe v čase vojny a vojnového stavu bol vypracovaný v súlade s plánom legislatívnych úloh vlády Slovenskej republiky na rok 2005.
Návrh zákona vypracovalo Ministerstvo obrany Slovenskej republiky z dôvodu vzniku plne profesionálnych ozbrojených síl Slovenskej republiky. Zrušením základnej služby, náhradnej služby a zdokonaľovacej služby sa zásadne zmení rozsah brannej povinnosti občanov. Tieto zmeny v doplňovaní ozbrojených síl Slovenskej republiky si vyžiadali úpravu rozsahu brannej povinnosti občanov a vypracovanie nového zákona o brannej povinnosti a v súlade s čl. 18 a 25 Ústavy Slovenskej republiky aj nového zákona o alternatívnej službe v čase vojny a vojnového stavu. Vypracovaním tohto zákona budú zabezpečené ústavné práva registrovaného občana alebo vojaka v zálohe (ďalej len „evidovaný občan“) na vykonanie alternatívnej služby namiesto mimoriadnej služby, ak jej výkon je v rozpore s jeho svedomím alebo náboženským vyznaním.
Návrh zákona o alternatívnej službe v čase vojny a vojnového stavu  upravuje niektoré pojmy uplatňované v návrhu zákona; zaručujú sa práva a rovnaké zaobchádzanie všetkým občanom povolaným na výkon alternatívnej služby.
V ďalšej časti návrhu zákona sa upravuje spôsob a termíny odopretia výkonu mimoriadnej služby evidovaným občanom. Vymedzuje sa obsah písomného vyhlásenia o odopretí výkonu mimoriadnej služby, späťvzatia písomného vyhlásenia a spôsob ich predloženia územnej vojenskej správe. Ustanovuje sa, že evidovaný občan má právo raz vziať späť vyhlásenie o odopretí výkonu mimoriadnej služby až do prevzatia povolávacieho rozkazu na výkon alternatívnej služby.
Upravuje sa spôsob a obsah vedenia dokumentácie evidovaných občanov, ktorí sú povinní vykonať alternatívnu službu v čase vojny a vojnového stavu namiesto mimoriadnej služby. V tejto časti sa vymedzujú zamestnávatelia, ku ktorým môže územná vojenská správa v čase vojny a vojnového stavu povolať evidovaných občanov na výkon alternatívnej služby. Územná vojenská správa ich povolá na výkon alternatívnej služby v čase vojny a vojnového stavu povolávacím rozkazom na výkon alternatívnej služby. V ďalších ustanoveniach sa vymedzujú povinnosti evidovaného občana, ak vzniknú dôvody, ktoré mu bránia dostaviť sa na výkon alternatívnej služby. Vymedzujú sa práva a postup územnej vojenskej správy pri povolení odkladu na nástup alternatívnej služby, prerušenie výkonu alternatívnej služby, preradenie na výkon alternatívnej služby k inému zamestnávateľovi a pri oslobodení od výkonu alternatívnej služby v čase vojny a vojnového stavu.
Vymedzuje sa výkon alternatívnej služby, povinnosti zamestnávateľa k evidovanému občanovi, ktorý nastúpil na výkon alternatívnej služby, a povinnosti k územnej vojenskej správe. Ustanovuje sa rozsah náležitostí, ktoré je povinný zamestnávateľ evidovanému občanovi poskytnúť a zabezpečiť pri výkone alternatívnej služby v čase vojny a vojnového stavu. Upravuje sa čas výkonu práce, na ktorý sa vzťahuje Zákonník práce s výnimkou ustanovení o maximálnej dĺžke pracovného času a dovolenky. Ustanovujú sa povinnosti evidovaného občana pri výkone alternatívnej služby, spôsob a doba prepustenia z výkonu alternatívnej služby.
Upravuje sa kontrolná činnosť Ministerstva obrany Slovenskej republiky, Vyššej vojenskej správy a územnej vojenskej správy u zamestnávateľov v oblasti výkonu alternatívnej služby.
V ďalšej časti návrhu zákona sa vymedzuje zodpovednosť evidovaného občana za priestupky spáchané počas výkonu alternatívnej služby a zodpovednosť zamestnávateľa za správne delikty. Ustanovuje sa výška pokuty za priestupky a správne delikty ukladané územnou vojenskou správou evidovanému občanovi a zamestnávateľovi.      

V spoločných, prechodných a záverečných ustanoveniach sa vymedzuje zodpovednosť pri náhrade za škodu a poskytovanie zdravotnej starostlivosti s odvolaním sa na všeobecné predpisy o správnom konaní. Na konanie podľa tohto zákona sa vzťahujú ustanovenia zákona č. 71/1967 Zb. o správnom konaní (správny poriadok) v znení neskorších predpisov        s výnimkou § 6 ods. 14 návrhu zákona o alternatívnej službe v čase vojny a vojnového stavu. V prechodných ustanoveniach sa upravuje právoplatnosť odopretia výkonu povinnej vojenskej služby podľa doterajších právnych predpisov a ustanovuje sa, že občania, ktorí vykonávajú civilnú službu ku dňu nadobudnutia účinnosti zákona, sa z výkonu civilnej služby prepustia. Občanov, ktorí vykonali civilnú službu alebo jej časť podľa doterajších predpisov, územná vojenská správa vyradí z dokumentácie občanov povinných vykonať alternatívnu službu. Povinnosť vykonať alternatívnu službu v čase vojny a vojnového stavu podľa tohto zákona zostáva aj naďalej občanom, ktorí odopreli vykonať vojenskú službu podľa doterajších predpisov a do nadobudnutia účinnosti tohto zákona nevykonali civilnú službu alebo jej časť.
Návrh zákona bol predložený na pripomienkové konanie 42 pripomienkujúcim subjektom. Prehľad pripomienok je uvedený vo vyhodnotení pripomienkového konania. Návrh zákona sa predkladá bez rozporov. 
Bezpečnostná rada Slovenskej republiky prerokovala návrh zákona 14. júna 2005 a odporučila vláde Slovenskej republiky schváliť predmetný návrh zákona.
Návrh zákona prerokovala Legislatívna rada vlády Slovenskej republiky 14. júna 2005, jej pripomienky sú zapracované do znenia návrhu zákona. 
Návrh zákona je v súlade s Ústavou Slovenskej republiky, zákonmi a ostatnými všeobecne záväznými právnymi predpismi, ako aj s medzinárodnými zmluvami, ktorými je Slovenská republika viazaná. 
Návrh zákona o alternatívnej službe v čase vojny a vojnového stavu nebude mať           v stave bezpečnosti dosah na štátny rozpočet, rozpočty obcí alebo na rozpočty vyšších územných celkov, čo vzal na vedomie listom z 21. marca 2005 podpredseda vlády a minister financií Slovenskej republiky Ivan Mikloš.